als_Latn dik_Latn sag_Latn
Ambasada Amerikane në Tiranë përgatiti një “buqetë” fotosh që paraqesin “disa nga momentet më mbresëlënëse të këtyre 4 vjetëve” të ambasadorit amerikan, Aleksandër Arvizu: më 2 dhjetor 2010, ditën kur mbërriti në Shqipëri; më 22 janar 2011 në konferencën për shtyp në ambasadë; më 2 nëntor 2012, duke përcjellë ish-Sekretaren e Shtetit, Klinton pas vizitës në Shqipëri; gjatë festimeve të 100 vjetorit të pavarësisë së Shqipërisë; gjatë numërimit të fletëve të votimit për zgjedhjet vendore të 8 majit 2011; më 21 qershor 2012, në nisjen e lëvizjes “ActNow”; më 28 shtator 2012, gjatë takimit me ish-të presekutuarit politikë të futur në grevë urie; më 20 vjetorin e rihapjes së Ambasadës Amerikane në Tiranë; më 19 shtator 2013, me kryeministrin e sapozgjedhur Edi Rama; më 25 qershor 2014, gjatë takimit me Policinë e Shtetit, pas aksionit në Lazarat...
Ambasadori Arvizu nuk mund t’i shpëtonte mandatit pa ngjarje traumatike për Shqipërinë. Secili ambasador amerikan në Shqipëri, e ka patur nga një të tillë. Sidomos ata që më pas u shpallën armiq nga ish-kryeministri Sali Berisha. Uilliam Rajersoni përjetoi shkëlqimin dhe rënien e presidentit “demokrat” Sali Berisha; Mariza Lino përjetoi 13-14 shtatorin 1997; Xhon Uidhërs ishte dëshmitar okular i masakrës qeveritare të Gërdecit. Arvizu, më shumë se të tjerët, pasi u bë edhe më publik, edhe më protagonist, duke “futur hundët” gjithandej në “punët e brendshme” të shqiptarëve. Por ai çfarëdo që të ketë bërë, do të mbahet vetëm për një gjë: përcaktimin si “burrë shteti” që i bëri ish-kryeministrit Sali Berisha pak orë pasi ai kishte larë duart me gjakun e 4 protestuesve të vrarë dhe të dhjetëra të plagosurve, të zhdëpur në dru pasditen e 21 janarit 2011. Ai ia di këtë “meritë” vetes dhe nuk e mohon sepse ishte një situatë dramatike, kur opozita e majtë kërkonte që të bënte një tubim tjetër, ndërsa partia në pushtet kërkonte që të bënte një antimiting, modë e preferuar e Sali Berishës për të sfiduar kundërshtarët, dhe pse jo, për t’i vënë ata edhe në vëllavrasje, siç kishte bërë atë ditë kur kishte ekzekutuar gjakftohtë për të trembur çdokënd që ishte kundër karriges së tij kryemininistrore. Për të, si përfaqësues i SHBA-ve në Shqipëri, anulimi i tubimit kundër opozitës nga kryeministri Berisha ishte një vendim prej "burri shteti".
Shumë shqiptarë, brenda dhe jashtë vendit, ende nuk ia kanë falur këtë qëndrim diplomatit të karrierës. Mesditën e 22 janarit 2011 ai ishte munduar të shpjegonte rrugën që duhet të ndiqte politika pas përplasjes së dhunshme të një dite më parë, duke u shprehur: “Për ngjarjet e djeshme duhet të dalin përgjegjësit, duke përfshirë edhe një hetim të besueshëm mbi mundësinë se ka pasur përdorim të tepërt të forcës. Megjithatë, i nxis njerëzit të mos hidhen në përfundime, por përkundrazi, t’u japin prokurorëve e të tjerëve kohë të mjaftueshme për t’i çuar deri në fund hetimet e tyre. Është koha për të hequr dorë nga provokime të mëtejshme. Është koha për t’i dhënë fund inkriminimeve dhe sharjeve të ndërsjella. Është e nevojshme që të gjitha palët të tregojnë përmbajtje. Mbi të gjitha, është koha për t’i dhënë fund dhunës”. Ai e përjetoi si ne se si u bë e kundërta e asaj që ai shprehu, apo më saktë vullneti i Berishës. Ende nuk ka dalë një përgjegjës i vetëm për 4 viktimat e ekzekutuara në mes të bulevardit. Hetimi u bë i pabesueshëm dhe qesharak saqë sot ish-komandanti i Gardës, Ndrea Prendi akuzohet për shpërdorim financiar(!). Prokurorët, me në krye Prokuroren e Përgjithshme, u vunë nën presion të paparë politik, aq sa kjo e fundit u cilësua edhe “lavire bulevardi”, edhe “puçiste”. Këto bënë nul hetimin, edhe pse SHBA-të ofruan ekspertë të FBI-së për të bërë raportin e detajuar të masakrës përballë selisë së qeverisë shqiptare. Z. Arvizu ishte dëshmitari mëngëpërveshur i asaj që do të ndodhte pas zgjedhjeve të 8 majit 2011 në Bashkinë e Tiranës, kur Berisha deshi t’ua vrasë edhe votën shqiptarëve, pasi i kishte vrarë për pushtetin politik. Mandati i tij i shtyrë, u mbyll me “happy end” me qeveritarët e rinj, por jo me të vjetrit, edhe pse kreun e tyre e cilësoi “burrë shteti”, nga ai lloj burri që i shpall armiq të gjithë ata që nuk i shkojnë pas avazit të vjetër diktatorial.
Infoarkiva është një projekt i mirëfilltë informatik. Sistemi ka si qëllim grumbullimin e informacionit mediatik shqiptar, përpunimin e tij bazuar mbi teknika auto-inteligjente dhe më tej prezantimin tek të gjithë përdoruesit. Aktualisht i gjithë ky informacion mblidhet nëpërmjet internetit me anë të agjentëve tanë të informacionit.
Abonime
Abonohuni per te pare lajmet e fundit direkt ne emailin tuaj
als_Latn als_Latn als_Latn als_Latn xho_Latn als_Latn